Catarroja tindrà un espectacle piromusical com a colofó als actes de la Setmana de l'Orgull
29 jun 2021

L'Ajuntament de Catarroja es prepara per als actes commemoratius per la Setmana de l'Orgull. L'inici ha tingut lloc aquest dilluns 28, Dia de l'Orgull, amb la lectura del manifest a la porta del Palau de Vivanco i el desplegat de les banderes. Li seguirà el dissabte 3 de juliol un colofó molt especial amb un espectacle piromusical disparat per Europlà al parc del Secanet.

En el cas del piromusical serà un espectacle sense precedents, disparat per Europlà i que tindrà la major combinació de llum, color i música mai vista. A més, dins del seu repertori, inclourà temes que són autèntics himnes per al col·lectiu LGTBI+ que han sigut adaptats per a l'ocasió com ‘La revolución sexual’, de la Casa Azul. Tot això convertirà la cita en un marc espectacular a la primera Setmana de l'Orgull en el municipi.

Abans, en el mateix parc del Secanet es realitzarà la celebració de les famílies. Així doncs, tindran lloc tota una sèrie de tallers en els quals la igualtat i la lluita contra la discriminació seran protagonistes. La jornada es dividirà en dues. D'una banda, la matinal de 10 a 13 hores amb diversos tallers de manualitats, i a la vesprada de 18.30 a 20,30 amb més activitats per a tots els públics i un taller de percussió.

Finalment, recordar que el dia 30 de juny tindrà lloc l'habitual Escola de Feminisme. Serà en el lloc habitual, el Teatre Auditori amb Eley Grey, professora d'Història i referent en l'elaboració de relats sobre diversitat, feminisme i col·lectiu LGTBI+ a través del seu blog eleygrey.wordpress.com, a més d'autora de dues novel·les.